روسیه وايي چې په لیبیا کې د حکومت وسله والو مخالفینو ته د وسلو ورکول د ملګرو ملتونو د امنیت شورا له پرېکړې څخه، چې له  تېرې فبرورۍ میاشتې وروسته یې لیبیا ته د وسلو صدور ممنوع اعلان کړی، څرګنده سرغړونه ده.    فرانسه د ناټو لومړنی غړی هېواد دی چې د چهارشنبې په ورځ یې د معمر القذافي د رژیم پرضد د جګړې لپاره، وسله والو مخالفینو ته د وسلو پر ورکولو اعتراف وکړ.    فرانسوي چارواکو وویل چې په لیبیا کې د ملکي وګړو د ساتنې لپاره دې اقدام ته اړتیا وه.    د روسیې د بهرنیوچارو وزیر سیرګي لاوروف پرون وویل چې د ده هېواد په دې برخه کې له فرانسې څخه د وضاحت غوښتنه کړې ده.    ښاغلي لاوروف په مسکو کې  له خپل فرانسوي سیال سره تر کتنې یوه ورځ مخکې دا څرګندونې کړې دي.